Lørdag kulminerer årets udgave af Aalborg Karneval, når karnevalsoptoget med mange tusinde professionelle og civile deltagere går gennem Aalborg for at ende i Kildeparken. Undervejs og i Kildeparken fester deltagerne, og Nordjyllands Politi er derfor også massivt til stede. Både for at holde styr på masserne, men også for at regulere trafikken, der denne dag påvirkes voldsomt. Karnevalsoptoget starter tre steder i Aalborg og samles på Vesterbro for at ende i Kildeparken, og menneskemængden er så stor og massiv, at det forventes at optoget varer fra klokken 10, hvor første del sættes i gang i Nørresundby og til langt ud på eftermiddagen hvor festen er flyttet helt ind i Kildeparken. - Derfor anmoder vi bilister og andre trafikanter om at vælge alternative ruter, i hvert fald indtil afslutningen klokken cirka 22:00, siger vicepolitiinspektør Poul Severinsen der er politiets leder af indsatsen under karnevallet. Nedenfor er de gader, der i løbet af dagen vil være påvirket af karnevalsoptoget. Klik på en strækning og se, hvornår der er spærret af der. Poul Severinsen tager dog forbehold og understreger at sluttidspunkterne for afspærringerne er vejledende. - Særligt om lørdagen vil paraden efterlade en stor mængde affald, som skal fjernes fra gaderne, inden trafikken igen kan afvikles på forsvarlig vis. Karneval i Aalborg har afsat ekstra mandskab til denne opgave, siger han.

Referat:
Når mange tusinde mennesker lørdag deltager i den traditionsrige karnevalsparade enten som deltagere eller tilskuere, påvirkes trafikken i Aalborg kraftigt.